**Ilosaarirock** on Suomen vanhimpia rockfestivaaleja ja Suomen suurimpia yhdistystaustaisia festivaaleja.

Tapahtuma järjestetään Joensuussa Laulurinteellä perinteisesti heinäkuun toisena tai kolmantena viikonloppuna.  Ilosaarirock järjestettiin nimensä mukaisesti aiemmin Joensuun Ilosaaressa, mutta se siirrettiin vuonna 1991 Laulurinteelle.

Järjestäjä
----------

Ilosaarirockia järjestää itsenäinen ja riippumaton elävän musiikin yhdistys  Joensuun Popmuusikot ry. Festivaalin tuotoilla tuetaan Pohjois-Karjalan musiikki- ja kulttuurielämää sekä suojellaan itäsuomalaista luontoa.  Yhdistys tunnetaan Ilosaarirockin lisäksi myös Pohjoismaiden suurimman musiikkielokuvatapahtuman Rokumentin ja lastenfestivaali Vekararokin järjestäjänä sekä Joensuun Karjalantalon tiloissa toimivan ravintolan, keikkapaikan ja yökerhon Ravintola Kerubin toimintaa pyörittävän Joensuun Töminä Oy:n omistajana.

Historia
--------

Näkymä Ilosaarirockista vuonna 2007.
### 1970-1980-luvut

Ensimmäinen Ilosaarirock järjestettiin Ilosaaressa 29. elokuuta vuonna 1971. Tapahtuman nimi oli Rockrieha ja sen järjesti Joensuun Popmuusikot ry. Tapahtumassa esiintyi kahdeksan paikallista yhtyettä. 80-luvulla Ilosaarirock keskittyi vaihtoehtoiseen rockiin. Festivaalin muuttaessa keskustan Ilosaaresta Laulurinteelle ohjelmaprofiili laventui. Festivaalin alkuvuosien osallistujat olivat lähinnä Itä-Suomesta.

### 1990-luku

Ilosaarirock siirrettiin vuonna 1991 Laulurinteelle.

Vuonna 1993 festivaalin tilanne oli tukala. "Meillä oli 1,3 miljoonaa markkaa velkaa, eikä me saatu hankittua mitään, ei telttoja, ei esiintyjiä", muisteli Joensuun popmuusikot ry:n Tuija Lemmetyinen vuonna 1999. "Kaksi viikkoa ennen festivaalia ei ollut edes huvilupaa, koska meillä oli edellisen vuoden Teosto-maksut maksamatta." Seuraavat kuusi vuotta olivat helpompia. Lemmetyinen ja Jone Nuutinen toimivat tapahtuman pääorganisaattoreina koko 1990-luvun "nousuajan" vuoteen 1999 asti.

1990-luvulla Joensuun popmuusikot ry tuki festivaalinsa taloutta talven ajan eri puolella Suomea rock-klubeissa järjestetyillä keräyskampanjoilla. Yhdistys keräsi näin apua festivaalin taustatyöhön. Ilosaarirockin ajankohta vakiintui heinäkuun toiseen viikonloppuun, minkä vuoksi sen ohjelmassa voitiin käyttää samoja esiintyjiä kuin Tallinnan Rocksummerissa.

Vuonna 1994 Ilosaarirock oli yksi kesän suurimmista rockfestivaaleista Suomessa noin 11 000 kävijällään. Yleisömäärä kaksinkertaistui vuodesta 1993 vuoteen 1995, jolloin kävijöitä oli kahden päivän aikana 14 000 kävijää.

Vuonna 1996 kävijöitä oli 23 000. Helsingin Sanomat kertoi muun muassa, että festivaalilla on ollut tapana laittaa "päälavan viimeiseksi esiityjäksi jompikumpi Alangon rockia laulavista pojista" ja vuonna 1996 paikan sai 4R.
Samana vuonna festivaalin verkkosivuilla aloitettiin nettilivelähetykset, joita toteutti Pohjois-Karjalan ammattikorkeakoulun viestinnän koulutusohjelma. Ilosaarirock oli loppuunmyyty vuodesta 1998 vuoteen 2011 asti.

Vuonna 1997 festivaalin järjestäjä Joensuun popmuusikot ry perusti festivaalien tuloilla rahaston. Sen pääoma oli aluksi miljoona markkaa, ja tarkoitus oli jakaa vuosittain apurahoja noin 50 000 markan arvosta pohjoiskarjalaisille popmusiikin harrastajille tallenne-, tarvike- ja matkakustannuksiin. Järjestäjien yllätykseksi Ilosaarirock oli kesällä 1997 Suomen suosituin kansainvälinen rockfestivaali noin 17 000 kävijällään. Provinssirockilla ja Ruisrockilla oli kuuluisampia esiintyjiä, mutta Ilosaaren voitti ne valteillaan, joita olivat Helsingin Sanomien mukaan "sujuvat järjestelyt, hieno tunnelma ja halvat liput".

Vuonna 1998 Ilosaarirock oli kesän toiseksi suurin rockfestivaali 17 000 kävijällään, vaikka sillä oli Helsingin Sanomien mukaan "suhteellisen tuntematon esiintyjälista".

### 2000-luku

2000-luvun alussa tapahtuman tulos vaihteli 75 000 ja 144 000 euron välillä. Säästörahat käytettiin kilpailuun esiintyjistä. Järjestäjien tarkoituksena on päästä omille, ei hakea voittoa. Vuonna 2005 esiintymislavoja oli aiempaa enemmän, viisi, minkä lisäksi festivaalilla oli neljä klubia. Joensuussa soitti tapahtuman aikana yli 80 yhtyettä.

2000-luvulla festivaalin linjaan kuuluivat "indien, punkin ja metallin luotettavat puurtajat ja uudet artistit".
Oman lisänsä tapahtumaan toivat venäläiset yhtyeet, joita ei muilla suomalaisilla festivaaleilla juuri nähty. Vuonna 2004 esitelyllä Rentolavalla kuultiin soulia, reggaeta ja hiphoppia.

Ilosaarirock haki ensimmäistä kertaa valtion kulttuuritapahtumatukea vuonna 2006, 9 000 euroa.

Happoradio Ilosaarirockissa 2014.
### 2010-luku

Vuonna 2010 tapahtumassa kävi 21 000 vierasta molempina festivaalipäivinä.

Vuonna 2011 julkaistiin Ilosaarirock – 40 vuotta tarinoita -niminen kirja festivaalin virallisten avajaisten yhteydessä.

Vuonna 2012 festivaalialuetta laajennettiin, minkä seurauksena festivaali ei ollut loppuunmyyty ensimmäistä kertaa 11 vuoteen. Samana vuonna Ilosaarirockilla oli myös ensimmäistä kertaa oma mobiilisovellus. Kaupunkilaisilta kerättiin käytettyjä jääkaappeja, joita käytettiin tapahtuman juomien viilennykseen. 

Vuonna 2013 Ilosaarirock ja Pohjois-Karjalan Martat haastoi yleisön osallistumaan festivaalialueen somistamiseen. Vanhoista ja uusista virkkuutöistä koottiin yhteisötaideteos. Festivaaleilla vieraili lauantaina 24 000 ja sunnuntaina 23 000 maksanutta asiakasta.

Ilosaarirockin Tähtiteltta 2015.
Vuonna 2015 festivaalissa vieraili kolmen päivän aikana yli 52 000 kävijää ja tapahtuma ylitti kävijätavoitteensa.

Vuonna 2016 tapahtumassa oli käytössä niin sanottu mobiilihotellikylä, joka koostui liikuteltavista, ilmatäytteisistä hotellihuoneista. Belgialaisissa Snoozy-modulin huoneissa oli oikeat sängyt lakanoineen, tummennettu ikkuna ja sähkölukko ovessa. Festivaalissa kävi viikonlopun aikana noin 54 000 kävijää.

Vuonna 2017 Ilosaari rikkoi silloisen kävijäennätyksensä, kun yleisöä oli kolmen päivän aikana 67 000. Festivaaleilla esiintyi muun muassa Ultra Bra, joka teki Joensuussa kesän viimeisen paluukeikkansa. Vuoden 2017 Ilosaarirockissa yritettiin naku-uinnin maailmanennätystä. Uimassa alastomina kävi yhtäaikaa 789 henkeä, mikä ylitti silloisen ennätyksen kolmella uimarilla. Videotarkastuksen jälkeen Guiness World Records ei kuitenkaan hyväksynyt suoritusta viralliseksi maailmanennätykseksi, koska muutama uimari ei viipynyt vedessä tarpeeksi pitkään. Poliisin mukaan festivaaliviikonloppu oli rikostilastojen mukaan jopa normaalia kesäviikonloppua rauhallisempi. Tapahtuma toi Joensuun alueelle festivaalin selvityksen mukaan yhteensä yli 14 miljoonaa euroa. Summassa on mukana arvio asiakkaiden rahankäytöstä festivaalilla ja sen ulkopuolella sekä Ilosaarirockin omat ostot.

Vuonna 2019 Ilosaarirockissa kävi kaikkiaan 64 000 vierailijaa.

### 2020-luku

Vuosina 2020 ja 2021 festivaali jouduttiin perumaan koronaviruspandemian vuoksi. Vuonna 2021 Ilosaarirock täytti 50 vuotta.

Vuonna 2022 festivaali järjestettiin kahden vuoden tauon jälkeen, jolloin se rikkoi jälleen kävijäennätyksensä saavuttaen kaikkiaan 71 000 vierailijaa. Lauantaina festivaalivieraita oli 24 000. Tapahtuman pääesiintyjä Liam Gallagher perui keikkansa viikkoa ennen festivaalin alkua terveydellisistä syistä, jolloin hänen tilallaan esiintyi Hassisen kone. Muita esiintyjiä festivaaleilla olivat muun muassa Alan Walker, Nightwish sekä Lauri Tähkä, joka esiintyi Ilosaarirockissa viimeksi vuonna 2008.

Kesän 2023 pääesiintyjät: The Prodigy ja Years & Years.

Ympäristötyö
------------

Ilosaarirockille myönnettiin kansainvälinen Green'n'Clean -ympäristösertifikaatti vuonna 2008 ensimmäisenä festivaalina Suomessa.

Vuosina 2011, 2012, 2014 ja 2017 Ilosaarirock on saanut kansainvälisen A Greener Festival Award -tunnustuksen ympäristötyöstä ensimmäisenä festivaalina Suomessa. Vuonna 2012 Ilosaarirock tavoitti sertifikaatin korkeimman tason "outstanding".

Ilosaarirock on lahjoittanut kasvihuonepäästöistään EU:n päästökaupan hintojen mukaisen kompensaatiomaksun luonnonsuojelukohteisiin. Vuoden 2010 kompensaatiosumma lahjoitettiin uhanalaisen rupiliskon suojeluun. Vuoden 2011 lahjoituksen kohde oli Liperissä sijaitseva Kuorinkajärvi, sittemmin on tuettu järvilohta, maakotkien pesien rakentamista Pohjois-Karjalassa  sekä saimaannorppia.

Ilosaarirock on perustanut Unescon kanssa nimikkopuupuiston Kolille.

Katso myös
----------

* Luettelo Ilosaarirockin esiintyjistä

Lähteet
-------

1. 1 2  Joensuun Ilosaarirockissa tehtiin kävijäennätys *Yle Uutiset*.  18.7.2022. Viitattu 20.7.2022.
2. 1 2 3  Talkootyön taidonnäyte *Helsingin Sanomat*.  2.7.2006. Viitattu 22.3.2018.
3. ↑  Ilosaarirock 2022 | Info - Liput *www.ilosaarirock.fi*. Viitattu 17.6.2022.
4. 1 2  Saako festareilla nukkua autossa? Miksi ei, mutta mukavampiakin tapoja on *Helsingin Sanomat*.  6.7.2016. Viitattu 20.3.2018.
5. ↑  Festivaalit | Sometähti Ashnikko saapuu ensimmäiselle Suomen-keikalleen Ilosaarirockiin *Helsingin Sanomat*.  23.2.2022. Viitattu 15.6.2022.
6. ↑  Joensuun Popmuusikot ry - Rokumentti *www.popmuusikot.fi*. Viitattu 17.6.2022.
7. ↑  Joensuun Popmuusikot ry - Vekararokki *www.popmuusikot.fi*. Viitattu 17.6.2022.
8. ↑  Joensuun Popmuusikot ry - Ravintola Kerubi *www.popmuusikot.fi*. Viitattu 17.6.2022.
9. ↑  Ilosaarirock 2011 | Festarielämää – Juhlajuttu 7/40: Vuosi 1971 – Rockrieha arpomalla käyntiin *www.ilosaarirock.fi*. Viitattu 16.3.2018.
10. 1 2  Rock: Joensuun Ilosaarirock pärjää hyvin megatapahtumien varjossakin Rock-kesän viihtyisä vaihto- ehto *Helsingin Sanomat*.  17.7.1995. Viitattu 16.3.2018.
11. 1 2  90-luvun hittifestivaali *Helsingin Sanomat*.  19.7.1999. Viitattu 16.3.2018.
12. ↑  Ilosaarirock mielii rockjuhlien eliittiin *Helsingin Sanomat*.  24.7.1992. Viitattu 16.3.2018.
13. ↑  Ilosaarirockissa vaihtoehtoinen ohjelma *Helsingin Sanomat*.  13.7.1995. Viitattu 16.3.2018.
14. ↑  Kesän rockfestivaalien sarja päättyi tyylikkäästi Joensuussa *Helsingin Sanomat*.  15.7.1996. Viitattu 16.3.2018.
15. ↑  Ilosaarirock nettilive 2006 *ilosaarirock.fi*. Viitattu 8.4.2008.
16. ↑  Ilosaarirockin lehdistötiedote  27.4.2007. Ilosaarirock. Viitattu 3.2.2008.
17. ↑  Rahastot: Rahastot Ilosaarirock-festivaalin... *Helsingin Sanomat*.  3.2.1997. Viitattu 16.3.2018.
18. ↑  Ilosaari Rock Joensuu 11.–13.7.1997: Joensuun Ilosaarirock kasvoi yllättäen ennätysmittoihin Komea päätös kesän rockjuhlille *Helsingin Sanomat*.  14.7.1997. Viitattu 16.3.2018.
19. ↑  Ilosaarirock 11.–12.7. Joensuu: Ilosaarirock täyttyi ilman tähtiäkin *Helsingin Sanomat*.  13.7.1998. Viitattu 16.3.2018.
20. ↑  Joensuun Laulurinteellä rokki raikaa taas *Helsingin Sanomat*.  16.7.2005. Viitattu 16.3.2018.
21. ↑  TAUSTA: Vaihtoehtorockia, aurinkoisesti *Helsingin Sanomat*.  18.7.2005. Viitattu 16.3.2018.
22. ↑  Ilosaarirockin lehdistötiedote  19.7.2010. Ilosaarirock. Viitattu 11.11.2010.
23. ↑  Rokkihistoria mahtui kansien väliin *Yle Uutiset*. Viitattu 20.3.2018.
24. ↑  Lavan reunalla: Lisämuisti taskussa *Helsingin Sanomat*.  14.7.2012. Viitattu 20.3.2018.
25. ↑  Ilosaarirock kerää rahaa kaivosten ympäristöhaittojen estämiseksi — Luonnonsuojeluliitto *www.sll.fi*. Viitattu 20.3.2018.
26. 1 2  Ilosaarirock haastaa festivaaliyleisön virkkaamaan *Helsingin Sanomat*.  25.6.2013. Viitattu 20.3.2018.
27. ↑  Ilosaarirockin lehdistötiedote  15.7.2013. Ilosaarirock. Viitattu 14.3.2014.
28. ↑  Musiikki: Ilosaarirockin kävijätavoite ylittyi *Helsingin Sanomat*.  21.7.2015. Viitattu 20.3.2018.
29. ↑  Festarikansa ei sateesta piitannut – sekä Pori Jazzissa että Ilosaarirockissa vieraili reilusti yli 50 000 ihmistä *Helsingin Sanomat*.  17.7.2016. Viitattu 20.3.2018.
30. ↑  Ilosaarirock keräsi ennätysyleisön, poliisi kehui viikonloppua hyvin rauhalliseksi *ESS.fi*.  16.7.2017. Viitattu 16.3.2018.
31. ↑  Naku-uinnin maailmanennätys rikki Ilosaarirockissa *iltalehti.fi*. Viitattu 15.7.2017.
32. ↑  Veteen vaan! Naku-uinnin maailmanennätys yritetään rikkoa Rokissa uudelleen *www.ilosaarirock.fi*.  20.6.2018. Viitattu 15.6.2022.
33. ↑  Ilosaarirock juhlittiin hämmästyttävän rauhallisesti – Joensuussa liki 70 000 vierasta *Yle Uutiset*. Viitattu 20.3.2018.
34. ↑  Ilosaarirock toi Joensuuhun 14,3 miljoonaa euroa *Helsingin Sanomat*.  19.1.2018. Viitattu 20.3.2018.
35. ↑  Rauhallinen rokkiviikonloppu Joensuussa *Yle Uutiset*.  15.7.2019. Viitattu 20.7.2022.
36. ↑  Joensuussa ei rokki raikaa tänä kesänä *Yle Uutiset*.  23.4.2020. Viitattu 20.7.2022.
37. ↑  Ensimmäiset kesäfestivaalit peruuntuivat – Kuopio tanssii ja soi siirtyy syksyyn, Ruisrock pohtii vaihtoehtoista tapahtumaa *Yle Uutiset*.  4.3.2021. Viitattu 20.7.2022.
38. ↑  Provinssi, Ilosaarirock ja Tuska peruttiin – festivaalijohtajilla tiukat paikat pitää seuraavien vuosien juhlat turvattuina: "Peli oli pakko viheltää poikki" *Yle Uutiset*.  16.4.2021. Viitattu 20.7.2022.
39. ↑  Ilosaarirock 2022 | Uutiset - Liam Gallagherin esiintyminen Ilosaarirockissa peruuntui *www.ilosaarirock.fi*. Viitattu 20.7.2022.
40. ↑  Ilosaarirock 2022 | Uutiset - Suomirockin ikoni Hassisen Kone Ilosaarirockiin *www.ilosaarirock.fi*. Viitattu 20.7.2022.
41. ↑  Ilosaarirock 2022 | Ohjelma *www.ilosaarirock.fi*. Viitattu 20.7.2022.
42. ↑  Lauri Tähkä | Ilosaarirock 2022 *www.ilosaarirock.fi*. Viitattu 20.7.2022.
43. ↑  Ilosaarirock 2023 | Uutiset *www.ilosaarirock.fi*. Viitattu 24.1.2023.
44. ↑  Ilosaarirock 2013 – Ympäristöteot *ilosaarirock.fi*. Viitattu 12.3.2013.
45. ↑  Ilosaarirock 2013 – Ympäristöteot *ilosaarirock.fi*. Viitattu 12.3.2013.
46. ↑  A Greener Festival crowns 2017 award winners *iq-mag.net*. Viitattu 27.3.2019. (englanniksi)
47. ↑  First Greener Festival Awards for 2012 Announced *agreenerfestival.com*. Viitattu 12.3.2013. (englanniksi)
48. ↑  Ilosaarirock 2013 – Hiilijalanjälki *ilosaarirock.fi*. Viitattu 12.3.2013.
49. ↑  Ensin rupilisko, sitten järvilohi, nyt maakotka – Ilosaarirock on jälleen eläinten asialla – Rumba.fi *Rumba.fi*. Viitattu 20.3.2018.
50. ↑  Ilosaarirock suojelee uhanalaista maakotkaa – Tuottaja: Looginen ketju *karjalainen.fi*.  Arkistoitu 20.3.2018. Viitattu 20.3.2018.
51. ↑  Ilosaarirock kompensoi päästönsä norpille *karjalainen.fi*.  Arkistoitu 21.3.2018. Viitattu 20.3.2018.
52. ↑  Rokkiväki suojelee uhanalaista rupiliskoa Pohjois-Karjalassa *Helsingin Sanomat*.  20.5.2011. Viitattu 20.3.2018.

Aiheesta muualla
----------------

* Kuvia tai muita tiedostoja aiheesta **Ilosaarirock** Wikimedia Commonsissa

* Ilosaarirock
* Ilosaarirock sivustolla Nordic Festivals
* Ilosaarirockin juhlakirja Rokin kolme vuosikymmentä